钦定古今图书集成/明伦汇编/氏族典/第327卷 > 《廖用贤尚友录》 > 刘濞
## 钦定古今图书集成/明伦汇编/氏族典/第327卷 > 《廖用贤尚友录》 > 刘濞

按《汉书吴王濞传》，“濞，高帝兄仲之子也。仲为代王，匈
奴攻代，不能守，废为合阳侯，子濞封沛侯。黥布反，高
祖自将，濞以骑将从，破布军，乃立濞于沛为吴王。孝
文时，吴太子入见，得侍皇太子饮博，争道不恭，皇太
子引博局提杀之，吴王由是怨望，稍失藩臣礼，称疾
不朝。晁错为太子家令，得幸皇太子，数从容言吴过，
可削。”及景帝即位，错为御史大夫，议削吴。吴王恐，迺
说胶西王，约胶东、菑川、济南、楚、赵皆反。天子遣条侯
周亚夫将三十六将军往击吴楚。至雒阳，遂坚壁昌
邑南，轻兵绝吴饟道。吴粮绝，卒饥，多叛散。于是吴王
迺夜亡去，走保东越。汉使人以利啖东越，东越即绐
吴王出劳军，使人𫓩杀吴王。